ประกาศเทศบาลตำบลหนองใหญ่
เรื่อง วิธีการแสดงใบอนุญาตโดยวิธีการทางอิเล็กทรอนิกส์
พ.ศ. ๒๕๖๖

โดยที่มาตรา ๑๓ (๑) แห่งพระราชบัญญัติการปฏิบัติราชการทางอิเล็กทรอนิกส์ พ.ศ. ๒๕๖๕ บัญญัติว่าในกรณีที่กฎหมายกำหนดให้ผู้รับอนุญาตต้องแสดงใบอนุญาตไว้ในที่เปิดเผย ให้เป็นสิทธิของผู้รับอนุญาตที่จะแสดงใบอนุญาตนั้นโดยวิธีการทางอิเล็กทรอนิกส์ตามวิธีการที่ผู้อนุญาตประกาศกำหนดก็ได้ โดยให้ถือว่าการแสดงเช่นว่านี้เป็นการชอบด้วยกฎหมายแล้ว สมควรกำหนดวิธีการแสดงใบอนุญาตตามกฎหมายในความรับผิดชอบของเทศบาลตำบลหนองใหญ่ โดยวิธีการทางอิเล็กทรอนิกส์ เพื่อเป็นการอำนวยความสะดวกและลดภาระแก่ประชาชน

อาศัยอำนาจตามความในมาตรา ๑๓ (๑) แห่งพระราชบัญญัติการปฏิบัติราชการทางอิเล็กทรอนิกส์ พ.ศ. ๒๕๖๕ นายกเทศมนตรีตำบลหนองใหญ่ ออกประกาศนี้ไว้ ดังต่อไปนี้

ข้อ ๑ ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๒ ในประกาศนี้ “ใบอนุญาต” หมายความว่า เอกสารหลักฐานที่กฎหมายกำหนดให้ต้องแสดงไว้ในที่เปิดเผย ดังต่อไปนี้

(๑) ใบอนุญาตกิจการที่เป็นอันตรายต่อสุขภาพ ตามกฎหมายว่าด้วยการสาธารณสุข พ.ศ. ๒๕๓๕

(๒) ใบอนุญาตจัดตั้งสถานที่จำหน่ายอาหาร และสถานที่สะสมอาหาร ตามกฎหมายว่าด้วย การสาธารณสุข พ.ศ. ๒๕๓๕

(๓) ใบอนุญาตจัดสถานที่ที่ตั้งตลาด ตามกฎหมายว่าด้วยการสาธารณสุข พ.ศ. ๒๕๓๕

(๔) ใบอนุญาตการจำหน่ายสินค้าในที่หรือทางสาธารณะ ตามกฎหมายว่าด้วยการสาธารณสุข พ.ศ. ๒๕๓๕

(๕) ใบอนุญาตในการดำเนินกิจการรับทำการเก็บขน รับทำการกำจัดสิ่งปฏิกูลหรือมูลฝอย ตามกฎหมายว่าด้วยการสาธารณสุข พ.ศ. ๒๕๓๕

(๖) ใบอนุญาตก่อสร้างอาคาร ดัดแปลงอาคาร ซื้อถอนอาคาร เคลื่อนย้ายอาคารหรือเปลี่ยน การใช้อาคาร ตามกฎหมายว่าด้วยพระราชบัญญัติควบคุมอาคาร พ.ศ. ๒๕๒๒ และที่แก้ไขเพิ่มเติม

(๗) ใบอนุญาตประกอบกิจการสถานบริการน้ำมัน ตามกฎหมายว่าด้วยพระราชบัญญัติ ควบคุมน้ำมันเชื้อเพลิง พ.ศ. ๒๕๔๒ และที่แก้ไขเพิ่มเติม

(๘) ใบอนุญาตประกอบกิจการควบคุม ประเภทที่ ๓ ตามกฎหมายว่าด้วยพระราชบัญญัติ ควบคุมน้ำมันเชื้อเพลิง พ.ศ. ๒๕๔๒ และที่แก้ไขเพิ่มเติม

(๙) ใบอนุญาตให้ทำโฆษณาโดยใช้เครื่องขยายเสียง ตามกฎหมายว่าด้วยพระราชบัญญัติ
ควบคุมการโฆษณาการใช้เครื่องขยายเสียง พ.ศ. ๒๕๔๓
(๑๐) หนังสือรับรองการแจ้งจัดตั้งสถานที่จำหน่ายอาหารและสถานที่สะสมอาหาร ตามกฎหมาย
ว่าด้วยการสาธารณสุข พ.ศ. ๒๕๓๕
(๑๑) ใบรับรองการก่อสร้าง ดัดแปลง หรือเคลื่อนย้ายอาคาร ตามมาตรา ๓๒ ตามกฎหมาย
ว่าด้วยพระราชบัญญัติควบคุมอาคาร พ.ศ. ๒๕๒๒
(๑๒) ใบรับรองการตรวจสอบอาคาร ตามกฎหมายว่าด้วยพระราชบัญญัติควบคุมอาคาร
พ.ศ. ๒๕๒๒ และที่แก้ไขเพิ่มเติม
(๑๓) ใบรับแจ้งการขุดดิน ตามกฎหมายว่าด้วยพระราชบัญญัติการขุดดินและแถมดิน พ.ศ. ๒๕๔๓
(๑๔) ใบรับแจ้งการถมดิน ตามกฎหมายว่าด้วยพระราชบัญญัติการขุดดินและแถมดิน พ.ศ. ๒๕๔๓
(๑๕) ใบทะเบียนพาณิชย์ ตามกฎหมายว่าด้วยพระราชบัญญัติทะเบียนพาณิชย์ พ.ศ. ๒๔๙๙
และที่แก้ไขเพิ่มเติม

ข้อ ๓ ผู้รับอนุญาตสามารถเลือกแสดงใบอนุญาตตามข้อ ๒ โดยวิธีการทางอิเล็กทรอนิกส์
อย่างใดอย่างหนึ่ง ดังต่อไปนี้
(๑) แสดงเป็นภาพผ่านอุปกรณ์อิเล็กทรอนิกส์
(๒) แสดงเป็นคิวอาร์โค้ดที่อุปกรณ์อิเล็กทรอนิกส์สามารถสแกนเพื่อเข้าถึงใบอนุญาตที่เป็น
เอกสารอิเล็กทรอนิกส์หรือภาพทางอิเล็กทรอนิกส์ของใบอนุญาต

ข้อ ๔ การแสดงใบอนุญาตตามข้อ ๓ ต้องมีขนาดของภาพและความละเอียดที่ชัดเจนเพียงพอ
รวมทั้งสามารถแสดงให้เห็นข้อมูลอันเป็นสาระสำคัญของใบอนุญาตได้ครบถ้วน

ผู้รับอนุญาตอาจเลือกแสดงภาพใบอนุญาตโดยวิธีการทางอิเล็กทรอนิกส์ ณ สถานที่ประกอบกิจการ
มากกว่าหนึ่งใบ หรือภาพผ่านหน้าจอเดียวกันก็ได้ แต่ต้องมีระยะเวลาแสดงภาพใบอนุญาตแต่ละใบ
ไม่น้อยกว่าห้าวินาที

ข้อ ๕ เมื่อผู้รับอนุญาตเลือกแสดงใบอนุญาตโดยวิธีการทางอิเล็กทรอนิกส์อย่างใดอย่างหนึ่ง
ตามข้อ ๓ แล้ว ผู้รับอนุญาตไม่ต้องแสดงใบอนุญาตไว้โดยเปิดเผยตลอดเวลา ณ สถานที่ประกอบกิจการ
อีกต่อไป แต่ต้องสามารถแสดงต่อเจ้าพนักงานหรือพนักงานเจ้าหน้าที่ได้ตลอดเวลาเมื่อมีการตรวจสอบ
หรือต่อประชาชนที่ขอตรวจดู

ประกาศ ณ วันที่ ๑๐ มกราคม พ.ศ. ๒๕๖๖
กมล เลิศประเสริฐเวช
นายกเทศมนตรีตำบลหนองใหญ่